Ivan Bek

Ivan Bek „Ivica“ (rođen 29. oktobra 1909. u Beogradu, Kraljevina Srbija — preminuo 2. juna 1963. u Setu, Francuska) je bivši jugoslovenski fudbaler i fudbalski trener.

Detinjstvo i BSK
Ivica je po ocu bio poreklom Nemac, a majka mu je bila Čehinja. Njegov otac se sa porodicom 1871. iz Vršca preselio u Kragujevac, dok je Ivica rođen na Čuburi u Beogradu. Počeo je da igra za BSK, gde je postao prvotimac, u sezoni 1925/26. sa samo 16 godina. Na 50 zvaničnih utakmica je postigao 51 gol. U nameri da završi srednju školu u proleće 1928. se preselio u Šabac, gde je počeo da igra za Mačvu.

Odlazak u Francusku
Iste godine je otišao u Francusku da bi postao profesionalac. Igrao je za Set sa kojim je 1930. osvojio kup. U finalnoj utakmici protiv Pariza Ivica je postigao dva poslednja gola za svoju ekipu koja je pobedila sa 3:1. Duplu krunu, prvenstvo i kup je osvojio 1934. godine. Dok je igrao za Set bio je najplaćeniji fudbaler u Francuskoj. Jednu sezonu je proveo u Švajcarskoj, da bi se posle vratio u Francusku, ponovo u Set. Kasnije je igrao još i za Sent Etjen, Nim olimpik i Eks.

Reprezentacije Jugoslavije i Francuske
Uz tri utakmice za gradsku selekciju Beograda i jednu za "B" - tim (1928), odigrao je i sedam utakmica za reprezentaciju Jugoslavije (1927-1931) i postigao pet golova. Debitovao je 15. maja 1927. u prijateljskom susretu protiv Bugarske (2:0) u Sofiji, na mestu desne polutke, a na Svetskom prvenstvu 1930. u Urugvaju odigrao je sve tri utakmice (Brazil 2:1, Bolivija 4:0 i u polufinalu protiv Urugvaja 1:6) i postigao tri gola (pobedonosni protiv Brazila i dva protiv Bolivije). Od nacionalnog tima oprostio se 25. oktobra 1931. protiv Poljske (3:6) u Poznanju, postigavši dva gola. Primivši francusko državljanstvo, odigrao je i pet utakmica u dresu "Trikolora" (1935-1937).

Kraj karijere
Tokom Drugog svetskog rata bio je komandant jednog odreda francuskog pokreta otpora. Posle rata išao je od grada do grada i trenirao fudbalske timove. Tokom jednog perioda bio je vlasnik bistroa, a potom je radio i kao doker. Svakodnevno je na biciklu raznosio ribu od brodova do prodavnica. Preminuo je na ulici od srčanog udara 2. juna 1963. Sahranjen je na groblju Le Pi u Setu.

Klubovi
1925—1928 BSK

1928-Mačva Šabac

1928—1931- Set

1931—1932- Uranija Ženeva

1932—1935-Set

1935—1939-Sent Etjen

1940—1943-Nim Olimpik

1943—1944 -Eks

Zanimljivosti

 * Bio je jedan od prvih jugoslovenskih fudbalera koji su igrali u inostranim klubovima
 * U filmu i seriji ga igra Ivan Zekić
 * U seriji on ostaje sa reprezentacijom na dočeku u Beogradu dok u knjizi se on odmah vraća u Francusku zajedno sa Ljubišom Stefanović Leom